Urmareste Modifică dimensiunea fontului: Play

Craiova, 31 mar /Agerpres/ - Copreşedintele PNL Alina Gorghiu a afirmat joi, la Craiova, referitor la deputatul Sebastian Ghiţă, că acesta "pleacă, fără ridicarea imunităţii din Parlament, fluierând şi de două sau trei zile atacă în continuu tot ce-i pică în faţă".



" Mie mi se pare de nepermis să văd cum un om al PSD-ului este protejat de întreg PSD, pleacă fără ridicarea imunităţii din Parlament, fluierând şi de două zile sau de trei zile atacă în continuu tot ce-i pică în faţă. Mi se pare, de asemenea, de neacceptat că nimeni din PSD nu-i spune acestui deputat pe care l-au protejat să-şi cenzureze declaraţiile. Pentru că, să ştiţi, că libertatea de exprimare nu îţi dă dreptul să spui toate aberaţiile de pe Terra, cu atâta seninătate", a spus Alina Gorghiu.



Alina Gorghiu şi Vasile Blaga au participat, joi, la Craiova la evenimentul de lansare în dezbatere a "Programului de dezvoltare a Craiovei" al lui Pavel Badea, preşedintele PNL Craiova, program cu care acesta va candida la funcţia de primar al Craiovei. AGERPRES/(A - autor: Cristina Matei, editor: Diana Dumitru)

